बिहार में भईल सांप्रदायिक हिंसा से भाजपा अवुरी जदयू के बीच आईल तल्खी अवुरी राम विलास पासवान के मुस्लिम वोटबैंक के चिंता के बीच मंगलवार के प्रधानमंत्री नरेंद्र मोदी जब मोतीहारी में आयोजित कार्यक्रम में हिस्सा लेवे पहुंचले त मंच प नजारा देखे लायक रहे। मोदी उहां एगो नाया नारा देले, ‘सत्याग्रह से स्वच्छाग्रह’।
एकरा संगही उ जदयू के संगे रिश्ता में आई तल्खी के दूर करे के कोशिश कईले। उ नीतीश सरकार के कामकाज के तारीफ करत कहले कि नीतीश जी अवुरी सुशील मोदी जी के नेतृत्व में बिहार जवन काम पछिला कुछ दिन में क के देखवलस, उ सभके हौसला बढ़ा देलस।
उहें, केंद्रीय मंत्री रामविलास पासवानने मंगलवार के कहले कि ए देश से आरक्षण के केहु खतम नईखे क सकत। उ प्रधानमंत्री नरेंद्र मोदी के तारीफ करत कहले कि देश के पहिला बेर अयीसन प्रधानमंत्री मिलल बा, जेकर नीयत अवुरी नीति साफ बा।
पासवान कहले कि आरक्षण हमनी के जन्मसिद्ध अधिकार ह अवुरी ओकरा के केहु छीन नईखे सकत। प्रधानमंत्री खुद कह चुकल बाड़े कि आरक्षण के खतम होखे के सवाले नईखे उठत।
उ कहले कि महात्मा गांधी के दु हथियार रहे-सत्याग्रह अवुरी स्वच्छता। पासवान कहले कि अफ्रीका के बाद गांधी जी के सत्याग्रह चंपारण में सफल रहल। इ सत्याग्रह देश के दिशा देवे के काम कईलस। इहां उ स्वच्छता आ सत्याग्रह के सबक देले।
पासवान आगे कहले कि जईसे गांधी के नाम से ‘सत्याग्रह’ जुड़ल बा, ओसही नरेंद्र मोदी के नाम से ‘स्वच्छता’ जुड़ जाई। उ विपक्ष प निशाना साधत कहले कि आज विपक्ष समाज में हिंसा फैलावे खाती तरह-तरह के बात करतिया, समाज के तूरे के प्रयास करतिया। उ कांग्रेस प ताना मारत कहले कि कांग्रेस के लोग छोले-भटूरा खा के राजघाट प सत्याग्रह करतारे।
ए मौका प मुख्यमंत्री नीतीश कुमार कहले कि देश प्रेम अवुरी सद्भाव से आगे बढ़ी तनाव अवुरी टकराव से आगे नईखे बढ़ सकत। हमनी के सभे धर्म के इज्जत अवुरी बिरादरी के लोग के सम्मान करे के चाही।
bho_Deva bho_Deva bho_Deva bho_Deva bho_Deva bho_Deva bho_Deva